Jan Peter Balkenende
Store norske leksikon,Historie,Verdens historie og samtidshistorie,Europa,Nederlands historie,Nederlands samtidshistorie
Jan Peter Balkenende, nederlandsk politiker (kristeligdemokrat), statsminister i Nederland fra 2002 til 2010. Han er utdannet innen økonomisk og sosial historie og var fra 1980 kommunepolitiker for det kristeligdemokratiske partiet CDA. Balkenende var medlem av parlamentet fra 1998 og partileder for CDA fra 2001.
Etter det kaotiske valget i Nederland våren 2002 ble Jan Peter Balkenende statsminister i en koalisjon med det liberale partiet VVD og populistpartiet LPF (se Pim Fortuyn). Regjeringen sprakk etter bare 87 dager etter at statsrådene fra LPF trakk seg ut. Balkenende ledet deretter en midlertidig regjering av CDA og VVD frem til nyvalgene i 2003, som ble en stor seier for CDA.Fra 2003 til 2006 var Balkenende statsminister i en koalisjon av CDA, VVD og det liberale sentrumspartiet Democraten 66.Koalisjonen gikk tilbake ved parlamentsvalgene i 2006, og etter langvarige forhandlinger ledet Jan Peter Balkenende fra 2007 til 2010 sin fjerde regjering; bestående av CDA, Arbeiderpartiet (PvdA) og VVD.